b'\n_START_ARTICLE_\nTopanga\n_START_SECTION_\nHistorie\n_START_PARAGRAPH_\nStedet har f\xc3\xa5tt navnet Topanga av den amerikanske urinnv\xc3\xa5nergruppen Tongva-stammen, og kan bety \xc2\xabstedet over\xc2\xbb. Dette henviser til landsbyens plassering over Topanga Creek. Dette var grensen for Tongva-stammen mot vest, grensende mot Chumash-stammen som hadde kystomr\xc3\xa5det fra Malibu og nordover. Flere steder i omr\xc3\xa5det kan en finne mortere som er sk\xc3\xa5ret ut av fjellet._NEWLINE_Topanga ble bebodd av europeere i 1839 av familiene Trujillo og Cheney. Utover p\xc3\xa5 1920-tallet ble omr\xc3\xa5det et utfluktsted og sted for stille helgutflukter for milj\xc3\xb8et i Hollywood, da stedet har b\xc3\xa5de en landlig ro og ligger s\xc3\xa5pass n\xc3\xa6r byens bekvemmeligheter. Omr\xc3\xa5det ble derfor bebygget med hytter og landsteder for fritidsbruk. B\xc3\xa5de det kuperte terrenget og den rike vegetasjonen ga feriegjestene muligheter for privatliv og fred._NEWLINE_Under Mccarthyismen p\xc3\xa5 1950-tallet ble skuespilleren Will Geer svartelistet, og m\xc3\xa5tte selge sitt store Malibu-hus og flyttet til Topanga for \xc3\xa5 dyrke og selge gr\xc3\xb8nnsaker, frukt urter og etterhvert drive en teaterscene. Hans venn Woody Guthrie hadde et lite skur p\xc3\xa5 eiendommen og slik kom de til \xc3\xa5 danne en liten kunstnerkoloni her. Etterhvert startet Geer og familien en teaterscene, med ulike typer oppsetninger, alt fra Shakespeare, moderne klassikere og moderne, nyskrevet dramatikk ble oppf\xc3\xb8rt, s\xc3\xa5vel som musikkonserter hvor kjente artister som Pete Seeger, Arlo Guthrie, Della Reese og Burl Ives opptr\xc3\xa5dte. Teaterscenen eksisterer fortsatt under navnet Theatricum Botanicum._NEWLINE_I l\xc3\xb8pet av 1960-tallet ble Topanga s\xc3\xa6rlig popul\xc3\xa6rt de mange nye artistene. I 1965 slo Wallace Berman seg ned i omr\xc3\xa5det. Ogs\xc3\xa5 Neil Young bodde i Topanga, f\xc3\xb8rst i huset til produsenten David Briggs og senere i sitt eget hus. Young spilte inn det meste av albumet After the Gold Rush i kjellerstudioet i sitt hus her i 1970. Charles Manson hadde tidligere bodd i Topanga, hvor han hadde hatt kontakt med b\xc3\xa5de Young og Dennis Wilson fra The Beach Boys. Mansons tilhengere innledet sin drapsb\xc3\xb8lge 31. juli 1969 med drapet p\xc3\xa5 Topangainnbyggeren Gary Hinman, en musikkl\xc3\xa6rer som \xc3\xa5pnet sitt hus for enhver som trengte losji._NEWLINE_Topanga Corral var en nattklubb hvor en rekke kjente, og usedvanlig blanding av artister opptr\xc3\xa5dte, som de dengang beboende Canned Heat, Spirit, Little Feat, Spanky and Our Gang, Taj Mahal, Emmylou Harris, Etta James, Windance, Neil Young og Crazy Horse, Geronimo Black, og mange andre. Senere p\xc3\xa5 1970-tallet, etter at klubben var \xc3\xb8delagt av brann og gjenoppbygget, har den v\xc3\xa6rt en scene for mange band, s\xc3\xa6rlig innen p\xc3\xb8nkrock, tidlig i deres karriere. I 1986 brant stedet igjen, og ble ikke gjenoppbygget, men fortsatt er Topanga et popul\xc3\xa6rt sted for musikere, artister og skuespillere \xc3\xa5 bo.'